|  |
| --- |
| PATVIRTINTA |
| Klaipėdos miesto savivaldybės |
| tarybos 2016 m. spalio 5 d. |
| sprendimu Nr. T1-276 |

**KLAIPĖDOS MIESTO SAVIVALDYBĖS STIPENDIJŲ KULTŪROS IR MENO KŪRĖJAMS SKYRIMO NUOSTATAI**

**I SKYRIUS**

**BENDROSIOS NUOSTATOS**

1. Klaipėdos miesto savivaldybės stipendijų kultūros ir meno kūrėjams skyrimo nuostatai (toliau – Nuostatai) nustato Klaipėdos miesto savivaldybės stipendijų kultūros ir meno kūrėjams (toliau – stipendijos) dydį ir mokėjimo trukmę, paraiškų pateikimo ir svarstymo, stipendijų skyrimo, mokėjimo ir atsiskaitymo už jas tvarką.

2. Stipendijos mokamos iš Klaipėdos miesto savivaldybės biudžeto asignavimų.

3. Gauti stipendijas turi teisę pilnamečiai kultūros ir meno kūrėjai – Lietuvos Respublikos piliečiai, gyvenantys ir (ar) dirbantys Klaipėdoje, jeigu jų veiklos objektas yra menas ir kultūra bei jų sklaida.

**II SKYRIUS**

**STIPENDIJŲ RŪŠYS, DYDIS IR MOKĖJIMO TRUKMĖ**

4. Stipendijų rūšys:

4.1. individuali stipendija skiriama individualiai kultūros ir meno kūrėjų kūrybinei raiškai skatinti arba kultūros ir meno kūrėjų rezidentūrai Klaipėdos mieste (Kultūros fabrike arba kitose analogiškas paslaugas teikiančiose įstaigose);

4.2. edukacinė stipendija skiriama kultūros ir meno kūrėjų profesiniam meistriškumui tobulinti (dalyvauti stažuotėse, konkursuose ir kitoje veikloje, kuri skirta profesiniam meistriškumui tobulinti, išskyrus kursus, konferencijas, simpoziumus). Edukacinės stipendijos neskiriamos kultūros ir meno kūrėjų veiklai, kuri yra studijų programų dalis.

5. Stipendijų dydis:

5.1. individuali stipendija – 580 Eur per 1 mėnesį;

5.2. edukacinė stipendija – 580 Eur per 1 mėnesį.

6. Stipendijų mokėjimo trukmė – nuo 6 mėnesių iki 2 metų, per metus skiriama iki 15 stipendijų.

**III SKYRIUS**

**PARAIŠKŲ PATEIKIMAS**

7. Klaipėdos miesto savivaldybės nustatytos formos kultūros ir meno kūrėjų paraiškos gauti stipendiją (toliau – paraiškos) priimamos paskelbus apie jų priėmimą Klaipėdos miesto savivaldybės interneto svetainėje www.klaipeda.lt ir Klaipėdos miesto periodinės spaudos leidiniuose.

8. Skelbime nurodoma:

8.1. paraiškų priėmimo laikas;

8.2. paraiškas priimančio skyriaus telefonų numeriai ir elektroninio pašto adresai;

8.3. kita reikiama informacija.

9. Paraiškos priimamos du kartus per metus: iki liepos 31 d. ir iki gruodžio 31 d. Paraiškų priėmimo terminas – iki 1 mėnesio trukmės.

10. Paraiškoje teikėjas turi nurodyti, kurios rūšies stipendijai gauti teikia paraišką – individualiai, rezidentūrai Klaipėdos mieste gauti ar edukacinei stipendijai.

11. Kartu su paraiška privaloma pateikti pretendento gauti stipendiją gyvenimo ir kūrybinės veiklos aprašymą. Teikiant paraišką edukacinei stipendijai gauti papildomai privaloma pateikti dokumentus, kurie patvirtina kvietimą dalyvauti stažuotėje, konkurse ar kitoje veikloje, kuri skirta profesiniam meistriškumui tobulinti (išskyrus kursus, konferencijas, simpoziumus).

12. Jeigu kultūros ir meno kūrėjas teikia paraišką rezidentūrai Klaipėdos mieste gauti, jis privalo pateikti rezidencijos vadovo rekomendaciją ar pritarimo rezidentūrai raštą, nurodantį, kad jis atitinka įstaigos keliamus reikalavus rezidentams.

13. Paraiškų neturi teisės teikti ir stipendijų gauti:

13.1. kultūros ir meno sričių ekspertai, kurie vertina paraiškas;

13.2. kultūros ir meno kūrėjai, dirbantys nacionalinėse, valstybės bei savivaldybės biudžetinėse įstaigose, – veiklai, kuri nurodyta jų darbo sutartyse, pareigybių aprašymuose;

13.3. kultūros ir meno kūrėjai, paraiškoje nurodytai veiklai vykdyti jau gavę finansavimą iš valstybių ar savivaldybių (Lietuvos Respublikos, kitų Europos Sąjungos valstybių arba trečiųjų valstybių) finansinių šaltinių lėšų;

13.4. kultūros ir meno kūrėjai, nepateikę Klaipėdos miesto savivaldybės administracijai (toliau – Savivaldybės administracija) ataskaitų už gautas stipendijas;

13.5. nepilnamečiai kultūros ir meno kūrėjai;

13.6. kultūros ir meno kūrėjai, jeigu pradedant mokėti stipendiją nebus praėję vieni metai nuo kultūros ir meno kūrėjui anksčiau skirtos stipendijos;

13.7. kultūros ir meno kūrėjai, studijuojantys aukštosiose mokyklose, – veiklai, kuri yra studijų programų dalis.

14. Jeigu Kultūros ir meno tarybos narys pateikė paraišką, jis privalo nusišalinti (nedalyvauti Kultūros ir meno tarybos posėdyje), svarstant stipendijos skyrimą.

15. Paraiškos siunčiamos paštu (galioja pašto spaude nurodyta data), pristatomos asmeniškai arba elektroniniu paštu (patvirtintos elektroniniu parašu).

16. Paraiškos nesvarstomos, jeigu:

16.1. pateiktos pasibaigus skelbime nurodytam paraiškų priėmimo laikui;

16.2. pateikti ne visi paraiškoje nurodyti prašomi pateikti dokumentai.

**IV SKYRIUS**

**PARAIŠKŲ VERTINIMAS**

17. Savivaldybės administracija arba įgaliotas Savivaldybės administracijos struktūrinis padalinys pateiktas ir užregistruotas paraiškas perduoda vertinti ekspertams pagal jų ekspertinės veiklos sritis.

18. Ekspertų veikla organizuojama pagal Savivaldybės administracijos direktoriaus įsakymu patvirtintus nuostatus.

19. Vieną paraišką vertina du ekspertai.

20. Paraiškos perduodamos ekspertams svarstyti per 20 darbo dienų nuo paskutinės paraiškų priėmimo dienos, nurodytos skelbime. Ekspertai gautas paraiškas įvertina per 15 darbo dienų.

21. Paraiškos, vertinimo ir ataskaitos formos yra tvirtinamos Savivaldybės administracijos direktoriaus įsakymu.

22. Paraiškos yra vertinamos vadovaujantis šiais kriterijais:

22.1. veiklos, kuriai prašoma skirti stipendiją, meninė ir kultūrinė vertė (1–10 balų);

22.2. veiklos, kuriai prašoma skirti stipendiją, rezultatai ir numatoma sklaida (1–5 balų);

22.3. kultūros ir meno kūrėjo ankstesnės veiklos rezultatai (jeigu kultūros ir meno kūrėjui buvo skirta stipendija, analizuojami jos mokėjimo laikotarpio veiklos rezultatai) (1–5 balų);

22.4. kultūros ir meno kūrėjo veiklos aktualumas ir svarba konkrečiai kultūros ar meno sričiai (1–5 balų);

22.5. veiklos, kuriai prašoma skirti stipendiją, aktualumas Klaipėdos miestui (1–10 balų).

23. Prioritetai gauti stipendijas teikiami:

23.1. jauniesiems kultūros ir meno kūrėjams (iki 29 metų);

23.2. kultūros ir meno kūrėjams, kuriems dar nebuvo skirtos stipendijos;

23.3. kultūros ir meno kūrėjams, kurių paraiškose nurodyta veikla turi išplėtotas sklaidos galimybes (sudaryti planuojamų koncertų, parodų sąrašai, seminarai ir kita veikla, susijusi su paraiškoje nurodytos veiklos sklaida).

24. Konkrečią stipendijos mokėjimo kultūros ar meno kūrėjui trukmę ekspertai Kultūros ir meno tarybai rekomenduoja nustatyti atsižvelgiant į paraiškoje nurodytos veiklos išlaidas ir apimtį.

25. Paraiškos, kurios surenka ne mažiau kaip 35 balus iš abiejų ekspertų (maksimali balų suma – 70), yra teikiamos svarstyti Kultūros ir meno tarybai jos protokoliniame sprendime nurodyta tvarka ir terminais.

26. Savivaldybės administracija sudaro ekspertų įvertintų paraiškų reitingų lenteles ir pateikia jas svarstyti Kultūros ir meno tarybai jos protokoliniame sprendime nurodyta tvarka ir terminais.

**V SKYRIUS**

**STIPENDIJŲ SKYRIMAS IR MOKĖJIMAS**

27. Stipendijų kvotas individualioms, rezidentūrai Klaipėdos mieste ir edukacinėms stipendijoms gauti nustato Kultūros ir meno taryba, atsižvelgdama į gautų paraiškų kiekį.

28. Kultūros ir meno taryba po ekspertų siūlymų svarstymo rekomenduoja Savivaldybės administracijos direktoriui skirti stipendijas konkretiems kultūros ir meno kūrėjams.

29. Savivaldybės administracijos direktorius per 20 darbo dienų nuo stipendijų skyrimo įsakymo paskelbimo su kultūros ir meno kūrėju pasirašo Savivaldybės administracijos direktoriaus nustatytos formos sutartį, kurioje numatytos veiklos, kurioms vykdyti skirta stipendija, vykdymo terminas, lėšų pervedimo ir atsiskaitymo tvarka, šalių atsakomybė už sutarties nevykdymą ir kitos sąlygos.

30. Savivaldybės administracija įsipareigoja viešinti registruotas paraiškas ir ekspertų vertinimų rezultatus savivaldybės interneto svetainėje.

31. Stipendijų mokėjimas nutraukiamas, jeigu:

31.1. stipendijos gavėjas miršta;

31.2. stipendijos gavėjas atsisako stipendijos raštu;

31.3. stipendijos gavėjas stipendijai gauti pateikia neteisingus (suklastotus) duomenis (dokumentus);

31.4. stipendijos gavėjas nevykdo veiklos, kuriai vykdyti skirta stipendija.

**VI SKYRIUS**

**ATSISKAITYMAS UŽ STIPENDIJAS**

32. Stipendijos gavėjas įsipareigoja viešai pristatyti veiklos, kuriai buvo skirtas finansavimas, rezultatus visuomenei, taip pat viešinti informaciją apie finansuotą projektą savo interneto svetainėje arba socialinėje paskyroje arba teikti informaciją viešinti savivaldybės interneto svetainėje ir socialinėje paskyroje.

33. Pasibaigus stipendijos mokėjimo terminui, ne vėliau kaip per 30 kalendorinių dienų kultūros ar meno kūrėjas, kuriam skirta stipendija, privalo Savivaldybės administracijai pateikti Savivaldybės administracijos direktoriaus nustatytos formos veiklos ataskaitą (toliau – ataskaita). Jeigu veikla trunka ne vienus metus (įskaitant laikotarpį nuo sutarties pasirašymo iki gruodžio 31 dienos), stipendiją gaunantis kultūros ar meno kūrėjas turi teikti Savivaldybės administracijai ataskaitą kasmet iki sausio 31 dienos.

34. Ataskaita teikiama Savivaldybės administracijai paštu, pristatoma tiesiogiai arba elektroniniu paštu (patvirtinta elektroniniu parašu). Ant voko būtina nurodyti, kokiai sričiai – individualios, rezidentūrai Klaipėdos mieste ar edukacinės stipendijos – ataskaita priskirtina.

35. Paraiškos, ataskaitos ir jų Savivaldybės administracijos nustatytos formos registrai Savivaldybės administracijoje saugomi 3 metus.

36. Šių Nuostatų įgyvendinimo kontrolė pavedama Savivaldybės administracijos direktoriui.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_